20.9.2022
MT
Il-Ġurnal Uffiċjali tal-Unjoni Ewropea
C 361/13 Il-Ħamis 24 ta’ Marzu 2022
61.
Jistieden lill-Kummissjoni u lill-Istati Membri jiżguraw li l-Fond Ewropew għall-Affarijiet Marittimi, is-Sajd u l-Akkwakultura l-ġdid jibda jopera mill-aktar fis possibbli, u jitlob lill-Kummissjoni tressaq b'urġenza proposta biex ikun possibbli li tingħata għajnuna f'emerġenza fl-ambitu tal-Fond fi żmien ta' kriżi wkoll, bħall-gwerra fl-Ukrajna; iħeġġeġ il-mobilizzazzjoni ta' kwalunke fondi li jifdal mill-Fond Ewropew għall-Affarijiet Marittimi u s-Sajd, u jħeġġeġ bil-qawwa lill-Kummissjoni u lill-Istati Membri biex jaċċeleraw l-implimentazzjoni tar-Riżerva ta' Aġġustament għall-Brexit sabiex jiżguraw li l-appoġġ jasal aktar malajr fiż-żoni milquta mill-Brexit;
62.
Iħeġġeġ lill-Kummissjoni tipproponi miżuri ta' emerġenza biex tagħti appoġġ lis-sajd, lill-akkwakultura u lill-katina tal-provvista kollha kemm hi (ipproċessar, bejgħ bl-imnut, eċċ.)
fl-UE; jitlob, f'dan il-kuntest, li l-miżuri ta' emerġenza jkun fihom: kumpens għall-operaturi għat-telf tal-introjtu tagħhom u għall-ispejjeż addizzjonali li kellhom, appoġġ għall-waqfien temporanju tal-attivitajiet tas-sajd u appoġġ lill-organizzazzjonijiet tal-produtturi u lill-katina tal-valur kollha tas-settur tal-prodotti tal-baħar għall-ħżin temporanju tal-prodotti tas-sajd u tal-akkwakultura permezz tal-Fond Ewropew għall-Affarijiet Marittimi, is-Sajd u l-Akkwakultura, żieda fil-flessibbiltà annwali tal-kwota minn 10 % għal 25 %, żieda tal-limitu tal-għajnuna mill-Istat sa EUR 500 000 għal kull bastiment fl-ambitu tal-qafas de minimis u l-inklużjoni tas-sajd u tal-akkwakultura fil-Qafas temporanju għal miżuri ta' għajnuna mill-Istat; jistieden lill-Kummissjoni u lill-Istati Membri jistabbilixxu l-istrumenti kollha disponibbli tal-politika komuni tas-sajd bil-għan li jistabbilizzaw is-swieq;
63.
Jinnota li għandhom jitqiesu miżuri tul il-katina sħiħa tal-provvista tal-ikel biex jiġi żgurat li l-partijiet ikkonċernati kollha jkollhom rwol fit-tisħiħ tar-reżiljenza tas-settur agroalimentari u ta' dak tal-prodotti ta' oriġini akkwatika, kif ukoll li dawn il-miżuri jridu jikkontribwixxu għall-għanijiet u għall-objettivi tat-tranżizzjoni tal-UE lejn in-newtralità klimatika sal-2050; iqis li, f'konformità mal-implimentazzjoni rapida tad-Direttiva dwar prattiki kummerċjali inġusti (8), għandu jkun hemm enfasi partikolari fuq is-sostenibbiltà ekonomika tal-agrikoltura, tas-sajd u tal-akkwakultura, u fuq ir-rwol sinifikanti tal-bejjiegħa bl-imnut fid-determinazzjoni ta' redditi ġusti lill-produtturi, b'mod partikolari fid-dawl tal-pressjonijiet li jirriżultaw mill-ispiża akbar tal-inputs, iżda wkoll enfasi ugwali fuq ir-responsabbiltà tagħhom li jiżguraw li l-ikel jibqa' aċċessibbli, anki ekonomikament, għall-konsumaturi;
64.
Jistieden lill-Kummissjoni taġixxi biex jiġi żgurat li d-dispożizzjonijiet tal-għajnuna mill-Istat għall-agrikoltura, għas-sajd u għall-akkwakultura, inklużi d-dispożizzjonijiet de minimis, jippermettu lill-Istati Membri jagħtu appoġġ rapidu u flessibbli lill-operaturi biex jikkumpensaw għall-ispejjeż ogħla relatati mal-gwerra fl-Ukrajna; jenfasizza, f'dan ir-rigward, li fi ħdan il-qafas nazzjonali tagħhom, l-Istati Membri għandhom iqisu wkoll assistenza bħat-tnaqqis tal-kontribuzzjonijiet tas-sigurtà soċjali, is-sospensjoni jew it-tnaqqis ta' ċerti taxxi u l-estensjoni tas-self b'rabta mal-COVID-19; jistieden lill-Kummissjoni tiżgura li l-għajnuna mill-Istat ma twassalx għad-distorsjoni tal-kompetizzjoni u li jkunu garantiti kundizzjonijiet ekwivalenti ta' kompetizzjoni fost l-Istati Membri;
65.
Jappella għal azzjoni msaħħa fil-livell internazzjonali biex jiġi żgurat li l-proċess deċiżjonali politiku jkollu s-sigurtà tal-ikel fil-qalba tiegħu, sabiex tiġi evitata skarsezza u tiġi żgurata s-sigurtà nutrizzjonali fl-aktar pajjiżi vulnerabbli, filwaqt li tingħata prijorità lill-użu tal-prodotti agrikoli għall-ikel u jiġu evitati ostakli lill-kummerċ internazzjonali tal-ikel;
66.
Jistieden lill-Kummissjoni u lill-Istati Membri jipproponu malajr laqgħa tal-Kumitat tal-FAO dwar is-Sigurtà Dinjija tal-Ikel, li għandha tkun il-forum ta' koordinament ippreferut dwar il-kwistjoni peress li tiżgura r-rappreżentanza inklużiva tal-Istati kollha; jistieden lill-Kummissjoni u lill-Istati Membri jimpenjaw ruħhom f'dan il-forum biex jiżguraw il-koordinament internazzjonali, b'mod partikolari dwar l-ħażniet, il-bijofjuwils u l-appoġġ finanzjarju għall-pajjiżi importaturi;
67.
Jemmen li jistgħu jkunu meħtieġa wkoll ċaqliq sinifikanti fil-mudelli tas-suq u tal-esportazzjoni, kif ukoll ippjanar ta' kontinġenza serju, bħal awtonomija fil-produzzjoni tal-għalf tal-UE, żbokki alternattivi għall-esportazzjonijiet, kapaċità reattiva msaħħa, ħażniet strateġiċi ta' ikel, għalf u prodotti tal-ikel oħra ta' bażi, awtonomija fil-fertilizzanti u l-prodotti sostituttivi, u informazzjoni ċara dwar il-mudelli tat-trasport globali għall-prodotti agrikoli, tas-sajd u tal-akkwakultura;
68.
Jappella għat-tħaffif u għat-tisħiħ ta' azzjonijiet għat-tnaqqis tal-ħela tal-ikel biex jiġu massimizzati d-disponibbiltà tal-ikel u l-użu tar-riżorsi fi ħdan l-UE, bil-għan li titjieb l-awtonomija tal-ikel; jisħaq fuq il-bżonn li jiġi evitat it-telf ta' ikel matul il-ħżin u fil-fażijiet kollha tal-katina tal-provvista, li tiġi aġevolata d-donazzjoni tal-ikel permezz tal-implimentazzjoni koerenti tal-leġiżlazzjoni fil-qasam tar-responsabbiltà, jiġi inkoraġġut l-irkupru tal-iskart tal-ikel u li jiġu żviluppati għażliet alternattivi għall-bejjiegħa bl-imnut, fosthom promozzjonijiet bi prezz orħos u kollaborazzjonijiet mal-proġetti
(8)
ĠU L 111, 25.4.2019, p. 59.